Je možné užívať Seroxat ráno a večer? Vplyv lieku na krvný tlak
Dobrý deň, chcel by som sa spýtať či je možné užívať seroxat 30 mg polku ráno a polku večer? Pretože tak mi to predpísal lekár, len neviem v akom časovom odstupe? Aký vplyv má seroxat na tlak, môže ho znižovať?
Ďakujem
Dobrý deň,
ďakujeme za Vašu otázku.
Seroxat sú filmom obalené tablety s deliacou ryhou. Deliaca ryha iba pomáha rozlomiť tabletu, aby sa dala ľahšie prehltnúť, a neslúži na rozdelenie na rovnaké dávky. V opodstatených prípadoch však môže lekár rozhodnúť o užívaní polovice tablety, keďže liek nie je dostupný v sile nižšej ako 20 mg. Pri dávkovaní lieku 2 x denne sa liek užíva ráno a večer ideálne v rovnakom čase, aby bolo zabezpečené kontinuálne dodávanie liečiva do organizmu.
Medzi menej časté vedľajšie účinky lieku Seroxat patrí prechodné zvýšenie alebo zníženie krvného tlaku, posturálna hypotenzia. Pri výskyte akéhokoľvek vedľajšieho účinku je potrebné o ňom informovať predpisujúceho lekára, ktorý rozhodne o ďalšom liečebnom postupe.
Prajem pekný zvyšok dňa.
S pozdravom
PharmDr. Veronika Kiabová